KOMISIJOS SPRENDIMAS
2006 m. rugpjūčio 4 d.
dėl Bendrijos žymėtųjų skiepų nuo klasikinio kiaulių maro pirkimo siekiant didinti šių skiepų Bendrijos atsargas
(pranešta dokumentu Nr. C(2006) 3461)
(2006/553/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 6 straipsnio 2 dalį ir 8 straipsnio 2 dalį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (2), ypač į jos 18 straipsnio 2 dalį,
kadangi:
(1)
Klasikinis kiaulių maras kelia pavojų Bendrijos naminėms ir laukinėms kiaulėms (šernams).
(2)
Klasikinio kiaulių maro protrūkiai naminių kiaulių ūkiuose gali turėti Bendrijai labai sunkių pasekmių ir sukelti ekonominių nuostolių visų pirma atvejais, kai jie kyla teritorijose, kuriose kiaulių populiacijos tankumas yra didelis.
(3)
Direktyvoje 2001/89/EB nustatomos neatidėliotino naminių ir laukinių kiaulių skiepijimo taisyklės ir pateikiamas žymėtųjų skiepų apibrėžimas.
(4)
Bendrija jau turi 1 000 000 dozių gyvos praskiestos vakcinos nuo klasikinio kiaulių maro ir rengiasi įsigyti 1 550 000 dozių žymėtųjų skiepų nuo šios ligos.
(5)
Atsižvelgiant į padėtį Bendrijoje ir visų pirma į ligos situaciją stojančiosiose šalyse, vis labiau atrodo, kad neatidėliotinai skiepyti nuo klasikinio kiaulių maro reikalingų turimų žymėtųjų skiepų dozių neužteks.
(6)
Siekiant sustiprinti Bendrijos gebėjimą greitai reaguoti į klasikinio kiaulių maro atvejus, būtina įsigyti reikalingą žymėtųjų skiepų dozių skaičių ir nustatyti tvarką, pagal kurią šie skiepai būtų saugojami ir pavojaus atveju galėtų būti greitai panaudoti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bendrija turi kuo greičiau pirkti 7 000 000 dozių žymėtųjų skiepų nuo klasikinio kiaulių maro.
2. Bendrija nustato 1 dalyje minėtų skiepų saugojimo ir paskirstymo tvarką.
2 straipsnis
Išlaidos 1 straipsnyje nurodytoms priemonėms neturi viršyti 7 500 000 EUR.
3 straipsnis
1 straipsnio 2 dalyje numatytas priemones įgyvendina Komisija, bendradarbiaudama su konkurso būdu nustatytais tiekėjais.
4 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.